P r e d k l a d a c i a    s p r á v a 

Návrh zákona, ktorým sa mení a dopĺňa zákon č. 106/2004 Z. z. o spotrebnej dani z tabakových výrobkov v znení zákona č. 556/2004 Z. z., zákona č. 631/2004 Z. z., zákona č. 533/2005 Z. z., zákona č. 610/2005 Z. z. a zákona č. 547/2007 Z. z. a o zmene a doplnení ďalších zákonov bol vypracovaný mimo Plánu legislatívnych úloh vlády Slovenskej republiky na rok 2008.

Vstupom Slovenskej republiky do Európskej únie nadobudol účinnosť zákon č. 106/2004 Z. z. o spotrebnej dani z tabakových výrobkov. Zákonom č. 106/2004 Z. z. o spotrebnej dani z tabakových výrobkov v znení zákonov 556/2004 Z. z., 631/2004 Z. z., 533/2005 Z. z., č. 610/2005 Z. z. a zákona č. 547/2007 Z. z. (ďalej len „zákon“) sa dosiahla úplná zlučiteľnosť s právom Európskej únie v oblasti držby, prepravy a kontroly tovarov podliehajúcich spotrebným daniam a štruktúry predmetu dane (smernica Rady 92/12/EHS, 92/79/EHS, 92/80/EHS, 95/59/ES) a čiastočná zlučiteľnosť v sadzbách dane, vzhľadom na poskytnuté prechodné obdobie na dosiahnutie minimálneho daňového zaťaženia na cigarety.

	Hlavným dôvodom, ktorý viedol k vypracovaniu predloženého návrhu zákona bola potreba úpravy sadzieb dane na cigarety v zmysle Harmonogramu na dosiahnutie minimálneho daňového zaťaženia cigariet ako aj potreba upresnenia niektorých ustanovení zákona súvisiacich s prijatím smernice Rady č. 2007/74/ES o oslobodení tovaru, ktorý dovážajú osoby cestujúce z tretích krajín, od dane z pridanej hodnoty a spotrebnej dane. Ustanovenia nadväzujúce na znenie smernice č. 2007/74/ES je potrebné upraviť aj v zákone č. 222/2004 Z. z. o dani z pridanej hodnoty v znení neskorších predpisov, v zákone č. 98/2004 Z. z. o spotrebnej dani z minerálneho oleja v znení neskorších predpisov,  v zákone č. 104/2004 Z. z. o spotrebnej dani z vína v znení neskorších predpisov, v zákone č. 105/2004 Z. z. o spotrebnej dani z liehu a o zmene a doplnení zákona č. 467/2002 Z. z. o výrobe a uvádzaní liehu na trh v znení zákona č. 211/2003 Z. z. v znení neskorších predpisov, v zákone č. 107/2004 Z. z. o spotrebnej dane z piva v znení neskorších predpisov a v zákone č. 199/2004 Z. z. Colný zákon a o zmene a doplnení niektorých zákonov v znení neskorších predpisov.  

Prijatie návrhu zvýšenia sadzieb dane na cigarety od 1.2.2009 spôsobí v roku 2008 v porovnaní s aktuálnym legislatívnym stavom dodatočný výnos v sume 4,5 mld. Sk. Na druhej strane, v roku 2009 dôjde z uvedeného dôvodu k výpadku výnosu spotrebnej dane v sume 4,6 mld. Sk. Dodatočný výnos v sume 1,3 mld. Sk podľa metodiky ESA95 sa prejaví až v roku 2010. V porovnaní so schválenými Východiskami rozpočtu verejnej správy na roky 2009-2011 sa očakáva negatívny dopad v roku 2008 v sume 5,0 mld. Sk, v roku 2009 naopak pozitívny dopad v sume 5,0 mld. Sk, v ďalších rokoch na úrovni 0,1 mld. Sk. Zmeny vyplývajú z posunu termínu zvyšovania sadzieb dane z 1.1.2009 na 1.2.2009 a zvýšenia minimálnej sadzby dane.
V dôsledku transpozície Smernice Rady č. 2007/74/ES do zákonov o spotrebných daniach a zákona o dani z pridanej hodnoty sa predpokladá pozitívny dopad na štátny rozpočet vo výške cca 0,28 mld. Sk. 
Návrh zákona nebude mať vplyv na rozpočty obcí a rozpočty vyšších územných celkov.
Návrh zákona nebude mať environmentálny vplyv, ani zásadný vplyv na zamestnanosť a podnikateľské prostredie.
Návrh zákona nie je v rozpore s Ústavou Slovenskej republiky, ani s inými zákonmi a medzinárodnými zmluvami, ktorými je Slovenská republika viazaná.
Návrh zákona nepredpokladá potrebu vytvárania nových pracovných miest ani zvýšenia nárokov na finančné prostriedky.